Skade bepaal ná kitsvloede in Oudtshoorn | Netwerk24
Deur Jackie Kruger 09 Januarie 2020 13:08
Die Oudtshoorn-munisipaliteit is besig om vas te stel wat die skade is wat kitsvloede Woensdag in die gebied veroorsaak het.
Die Suid-Afrikaanse Weerdiens het vroeër 'n waarskuwing vir Dinsdag vir donderbuie en moontlike kitsvloede oor die gebied uitgereik.
Die Oudtshoorn-munisipaliteit sê die skade is weens swaar reënval en dat munisipale nooddiensbeamptes Donderdag aandag gee aan 'n klomp klagtes wat hulle gekry het.
Rosevalley, Toekomsrus, Dysselsdorp en GG Camp is die ergste geraak.
Swaar reën Woensdag in Oudtshoorn. Foto: Verskaf
Altesaam 16 huise het vloedskade opgedoen en 'n paar huise se dakke het afgewaai, sê die munisipaliteit in 'n verklaring. Boumateriaal is verskaf en van die gesinne is tydelik in die Bongolethu-gemeenskapsaal gehuisves. Komberse is ook uitgedeel.
Kragonderbrekings het in die groter Oudtshoorn voorgekom, veral in die gebied van die Kango-grotte en Schoemanshoek.
Die kragtoevoer is herstel en elektrisiëns gee nog aandag aan sporadiese klagtes oor kragonderbrekings.
Volgens die munisipaliteit het sy tegniese dienste 21 mm in Oudtshoorn se dorpsgebied gemeet en 15 mm in die Raubenheimerdam se opvangsgebied.
Meiringspoort is oop vir verkeer.
Noodgevalle kan by 044 203 7800 aangemeld word. Die Raubenheimerdam is 42,92% vol en die (kleiner) Melvilledam 100%.
Volgens 'n plasing op die Facebook-groep Reënval in SA het dit Donderdag nog saggies in Oudtshoorn gereën. Sonniger weer word vir die naweek voorspel.